Alboraia reasfalta quatre zones del municipi per a millorar la seguretat ciutadana
20 de maig de 2022

L'Ajuntament d'Alboraia ha estat reasfaltant durant aquestos dies quatre zones del municipi amb la finalitat de recondicionar les calçades per a millorar la seguretat del tràfic i de les persones vianants. En concret, els treballs, realitzats per PAVASAL E. C. S. A. Amb una inversió de 90.000 euros, s'han centrat en els carrers Coret i Peris, Benimaclet, el Passeig d'Aragó i la Ronda Est, que ja han estrenat una carretera nova.

Aquests punts del nucli tradicional presentaven un estat de deterioració en el paviment d'aglomerat asfàltic a causa de l'ús diari i a les instal·lacions dels diferents serveis en rases (telefonia, telecomunicacions, gas, col·lectors, etc.), per la qual cosa precisaven d'una actuació en la qual la regidoria d'Urbanisme que encapçala Ana Bru porta mesos treballant per a tramitar la subvenció de la Diputació de València a través del Pla d'Inversions 2020-2021.

El projecte ha comprés el reasfaltat complet de la calçada i la seua senyalització, previ sanege i fresat dels paviments existents. També s'ha previst la reposició i posada a cota dels registres dels diferents serveis existents, arquetes i tapes de registre, els quals han quedat anivellats amb la nova rasant d'aglomerat. Tot això per a eliminar el quartere de l'asfalt (l'anomenada pell de cocodril), les deformacions, sots i roderes marcades que presentaven els citats quatre punts, així com solucionar la pèrdua de textura superficial en la capa de rodadura.

No és l'únic treball de recondicionament que s'està duent a terme en el municipi. Ana Bru recorda que durant les últimes setmanes s'estan substituint les lloses trencades de la Plaça de la Constitució per unes noves, així com solucionant els sots que s'han creat per les arrels dels arbres. A més, recentment s'ha obert als veïns i veïnes la plaça Teresa Gil de Vidaure, que va experimentar una completa reformulació en els últims mesos, assumint les principals propostes veïnals.